钦定古今图书集成/明伦汇编/闺媛典/第013卷 > 《拾麦女歌》马祖常
## 钦定古今图书集成/明伦汇编/闺媛典/第013卷 > 《拾麦女歌》马祖常

垄雉飞桑扈鸣，老蚕入簇茧欲成。原头腰镰者谁子，
刈麦归家作饼饵。心知栖亩有滞穗，恻恻忍收寡妇
利。寡妇持筐衣蓝缕，终朝拾麦满筐筥。儿啼妇悲灶无火，寒浆麦饭晡时取。岂不见贵家妾？岂不知娼家
妇。绣丝系襦莲曳步。银刀鲙鱼佐酒杯，狎坐酣歌愁
日暮。拾麦女，拾麦女，尔莫嗟，尔莫忧。人生赋命各有
由。前年贵家妾，籍入为官婢；今日娼家妇，年老为人
弃。贫贱艰难且莫辞，毕竟荣华成底事。